་པ་ཡེ་ཤེས་སྒྱུ་མའི་སྐུ༔སྲིད་ལས་རྣམ་པར་རྒྱལ་བའི་ཧེ་རུ་ཀའི༔སྒྱུ་འཕྲུལ་གར་གྱི་རྣམ་རོལ་ཆུ་ཟླ་ལྟར༔རབ་འཇིགས་དུར་ཁྲོད་མེ་དཔུང་འབར་བའི་དབུས༔གནམ་ལྕགས་འཁོར་ལོ་རྩིབས་བརྒྱད་ལྟེ་བ་རུ༔ཧཱུྃ་ཡིག་མཐིང་ནག་མེ་དཔུང་འབར་བ་ལས༔འོད་འཕྲོས་ཡེ་ཤེས་མགོན་པོ་ཐམས་ཅད་ཀྱི༔གསང་གསུམ་སྲོག་བཅུད་མཐུ་དང་ནུས་པའི་སྟོབས༔ཚུར་འདུས་ཧཱུྃ་ཡིག་ཉིད་ལ་བཅུད་དུ་དྲིལ༔ཡེ་ཤེས་མགོན་པོ་ལེགས་ལྡན་ནག་པོའི་སྐུ༔མཐིང་ནག་ཞལ་གཅིག་ཕྱག་གཉིས་བིང་དབྱུག་བསྣམས༔དར་ནག་བེར་གསོལ་ཁྲོ་གཏུམ་རྔམས་ཤིང་བརྗིད༔དུར་ཁྲོད་ཆས་བརྒྱད་གསང་བའི་རྒྱན་དུ་འཆང་༔དབུ་སྐྲ་དམར་སེར་སྲིད་པའི་རྩེ་མོར་འབར༔ཞབས་གཉིས་བསྒྲད་ཅིང་ཞིང་བཅུའི་རཱུ་ཏྲ་གནོན༔གཡོན་དུ་ཆགས་པའི་རྒྱས་འདེབས་ཨེ་ཀ་ཛ༔གཅེར་མོ་མི་རོ་ཕྲག་བཀལ་ཡབ་ལ་བཏུད༔གཡས་སུ་སྲས་མཆོག་དཔལ་འབར་ཚོགས་ཀྱི་བདག༔མཐིང་ནག་ཕྱག་གཉིས་བིང་ཆེན་ཐོད་ཁྲག་བསྣམས༔དར་ནག་བེར་གསོལ་ཁ་ཊྭཱྃ་མཆན་དུ་བསྟེན༔རཱུ་ཏྲ་ཞབས་ཀྱིས་གནོན་ཅིང་མེ་དཔུང་འབར༔གཡོན་དུ་ཡེ་ཤེས་མགོན་པོ་ཕྱག་བཞི་པ༔མཐིང་ནག་ཁྲོ་གཏུམ་ཕྱེད་སྐྱིལ་པད་ཉིར་བཞུགས༔དང་པོའི་ཕྱག་གཉིས་རལ་གྲི་ཁ་ཊྭཱྃ་གདེངས༔འོག་མ་གཉིས་ཀྱིས་སྙིང་དང་ཐོད་ཁྲག་ཐོགས༔ཆགས་པའི་རྒྱས་འདེབས་ཙ་ཏི་དམར་མོས་འཁྲིལ༔ཕྱག་གཉིས་གྲི་ཁུག་ཕྱར་ཞིང་ཐོད་ཁྲག་སྟོབ༔དེ་མཐར་ཡེ་ཤེས་མགོན་པོའི་ཚོགས་ཀྱིས་བསྐོར༔ཤར་དུ་ཞིང་སྐྱོང་མགོན་པོ་སེང་གེའི་གདོང་༔མཐིང་ནག་ཕྱག་གཉིས་རུ་མཚོན་དམར་གཏོར་བསྣམས༔བེར་ནག་གསོལ་ཞིང་རྟ་ནག་རྟིང་དཀར་བཅིབས༔གཡོན་དུ་སི་ན་ར་མ་གསང་བའི་ཡུམ༔སེང་གདོང་དམར་མོ་མྱུར་མགྱོགས་མེ་རྟ་བཅིབས༔དར་དམར་བེར་གསོལ་རྩེ་གསུམ་དགྲ་སྙིང་བསྣམས༔མདུན་དུ་སྒྲོལ་གིང་རོ་ལང་ཕོ་མོ་གཉིས༔གཅེས་བུ་ལག་འགྲོ་རྐང་པས་དམར་གཏོར་འཛིན༔མ་མོ་གནོད་སྦྱིན་བདུད་ནག་ཕོ་མོས་བསྐོར༔ལྷོ་རུ་གཟའ་བདུད་རྒྱལ་པོ་རླུང་ཞོན་ནི༔མཐིང་ནག་དབུ་དགུ་ཁྭ་ཡི་གདོང་དང་བཅུ༔ཕྱག་བཞིས་རལ་གྲི་མདའ་གཞུ་ཆུ་སྲིན་ཞགས༔ལུས་ལ་མིག་སྟོང་བཀྲ་ཞིང་སྦྲུལ་མཇུག་འཁྱིལ༔གདོང་མོ་བཞི་དང་གཟའ་བརྒྱད་རྒྱུ་སྐར་ཚོགས༔སྣང་སྲིད་དྲེགས་པ་སྡེ་བརྒྱད་འཁོར་གྱིས་བསྐོར༔ནུབ་ཏུ་གནོད་སྦྱིན་ཤན་པ་ཆེན་པོ་ནི༔དམར་ནག་ཁྲོ་གཏུམ་རྔམས་བརྗིད་སྤྱན་གསུམ་བསྒྲད༔ཞལ་གདངས་ལྗགས་འདྲིལ་རྣོ་དཀར་མཆེ་བ་གཙིགས༔དབུ་སྐྲ་དམར་སེར་སྲིད་པའི་རྩེ་རུ་འཁྱིལ༔ཕྱག་བཞི་གཡས་གཉིས་རལ་གྲི་གྲི་གུག་དང་༔གཡོན་གཉིས་སྙིང་ཞགས་བྷནྡྷ་ཐོད་ཕྲེང་བསྣམས༔དུར་ཁྲོད་ཆས་རྫོགས་བེར་ཆེན་དམར་པོ་གསོལ༔མེ་ཁྱུང་དམར་པོ་རླུང་གི་གཤོག་ཅན་བཅིབས༔ཡུམ་མཆོག་གསོད་བྱེད་དམར་མོས་སྐུ་ལ་འཁྲིལ༔མི་སྲུན་རབ་ཁྲོས་གཅེར་བུ་གཟིག་ཤམ་གསོལ༔ཕྱག་གཡས་སྤུ་གྲི་གཡོན་པས་དགྲ་སྙིང་བསྣམས༔སྤྲུལ་པའི་འཁོར་བརྒྱད་ལྷ་སྲིད་སྡེ་བརྒྱད་དང་༔སྣང་སྲིད་དྲེགས་པ་འཁོར་དང་བཅས་པས་བསྐོར༔བྱང་དུ་མ་མོ་སྲིད་པའི་རྒྱལ་མོ་མཐིང་༔ཁྲོ་གཏུམ་རྔམས་བརྗིད་སྤྱན་གསུམ་དམར་ཟླུམ་འཁྱིལ༔ཞལ་གདངས་ལྗགས་འདྲིལ་རྣོ་དཀར་མཆེ་བ་གཙིགས༔ཕྱག་གཡས་རལ་གྲི་གཡོན་པས་ཐོད་ཁྲག་བསྣམས༔ནད་རྐྱལ་མཆན་བཅུག་གཡང་གཞི་གཟིག་ཤམ་གསོལ༔རྟེའུ་དམར་གྭ་པ་མི་རོའི་སྒ་ཆ་ཅན༔ཆིབས་ཤིང་སྣང་སྲིད་ཁམས་ལ་མངའ་དབང་མཛད༔འཁོར་དུ་མ་མོ་མཁའ་འགྲོ་རྒྱ་མཚོས་བསྐོར༔སྲིད་པའི་ལེགས་ཉེས་ཀུན་གྱི་དབང་མོར་བསྐྱེད༔ཤར་ལྷོ་སྲོག་བདག་པེ་ཧར་རྒྱལ་པོ་དཀར༔ཕྱག་གཡས་གསེག་ཤང་གཡོན་པས་ལྷུང་བཟེད་བསྣམས༔དབུ་ལ་བསྭེ་ཐེབ་སྐུ་ལ་ཆོས་གོས་གསོལ༔སེང་དཀར་ཆིབས་ཤིང་རིན་ཆེན་རྒྱན་གྱིས་བརྒྱན༔འཁོར་དུ་སྲིད་པའི་ལྷ་སྲིན་དྲེགས་པས་བསྐོར༔ལྷོ་ནུབ་མཚམས་སུ་ལྷ་ཆེན་དབང་ཕྱུག་ཆེ༔དམར་གསལ་ཞི་འཛུམ་ལང་ཚོ་གཟི་འོད་འབར༔ཕྱག་གཡས་ལྕགས་ཀྱུ་གཡོན་པས་ཞགས་པ་བསྣམས༔ཡུམ་མཆོག་ཨུ་མ་དཱེ་ཝི་སྤྲེའུའི་གཟུགས༔ཕྱག་གཡས་གཏེར་བུམ་གཡོན་པས་ནོར་བུ་བསྣམས༔དཔལ་མགོན་བདུན་ཅུ་འདོད་ཁམས་དྲེགས་པས་བསྐོར༔ཁམས་གསུམ་དབང་སྡུད་སྲིད་གསུམ་ཟིལ་གྱིས་གནོན༔ནུབ་བྱང་མཚམས་སུ་དམ་ཅན་སྐྱེས་བུ་མཆོག༔རྡོ་རྗེ་དགྲ་སྙིང་བསྣམས་ནས་སེང་དཀར་བཅིབས༔སྐུ་ལ་བེར་དམར་དབུ་ལ་སག་ཞུ་གསོལ༔ཡུམ་མཆོག་ཀོང་བཙུན་དེ་མོ་དཀར་དམར་མཛེས༔ཕྱག་གཡས་ལྕགས་ཀྱུ་གཡོན་པས་གཏེར་བུམ་བསྣམས༔སུམ་བརྒྱ་དྲུག་ཅུ་འཁོར་དང་ཡང་གཡོག་འབུམ༔གནམ་ས་གཙང་ཆབ་ཕྱེད་ཀྱི་བདག་པོར་བསྐྱེད༔བྱང་ཤར་མཚམས་སུ་རྒྱལ་ཆེན་རྣམ་ཐོས་སྲས༔གསེར་མདོག་ཕྱག་གཉིས་རྒྱལ་མཚན་ནེའུ་ལེ་བསྣམས༔དར་དང་རིན་ཆེན་རྒྱལ་རྫོགས་སེང་གེ་བཅིབས༔འཁོར་དུ་ཛམ་ལྷ་རིགས་ལྔ་ནོར་བདག་བརྒྱད༔གནོད་སྦྱིན་ནོར་ལྷ་ཡོངས་ཀྱི་བདག་པོར་བསྐྱེད༔གཞན་ཡང་ཡེ་ཤེས་པ་དང་འཇིག་རྟེན་གྱི༔བསྟན་སྲུང་དམ་ཅན་ཕོ་མོ་ཐམས་ཅད་ཀུན༔ནམ་མཁའི་སྐར་ཚོགས་བཀྲ་བཞིན་ལམ་མེར་གསལ༔ཀུན་ཀྱང་རང་རང་གནས་གསུམ་འབྲུ་གསུམ་ལས༔འོད་འཕྲོས་དབྱིངས་ནས་སྤྱན་དྲངས་གཉིས་མེད་ཐིམ༔དེ་ནས་སྤྱན་འདྲེན་པ་ནི༔སྤོས་བསྲེགས་རོལ་མོ་སྒྲ་ཡིས་འབོད༔ཧཱུྃ་ཛཿདད་པ་དང་ནི་དམ་ཚིག་གཉན་པོ་ཡིས༔མགོན་པོ་ལེགས་ལྡན་ཡབ་ཡུམ་གཤེགས་སུ་གསོལ༔དཔལ་མགོན་ཕྱག་བཞི་འཁོར་བཅས་གཤེགས་སུ་གསོལ༔དཔལ་མགོན་ཚོགས་ཀྱི་བདག་པོ་གཤེགས་སུ་གསོལ༔དཔལ་ལྡན་གུར་གྱི་མགོན་པོ་གཤེགས་སུ་གསོལ༔དཔལ་མགོན་ཕྱག་དྲུག་འཁོར་བཅས་གཤེགས་སུ་གསོལ༔དཔལ་མགོན་བེར་ནག་འཁོར་བཅས་གཤེགས་སུ་གསོལ༔དཔལ་མགོན་བྱ་རོག་གདོང་ཅན་གཤེགས་སུ་གསོལ༔ཕྱོགས་བཅུའི་མགོན་པོ་འཁོར་བཅས་གཤེགས་སུ་གསོལ༔ཛཿཞིང་སྐྱོང་སེང་གདོང་ཡབ་ཡུམ་འཁོར་དང་བཅས༔དད་དང་དམ་ཚིག་དབང་གིས་གཤེགས་སུ་གསོལ༔གཟའ་བདུད་དུག་གི་སྤུ་གྲི་འཁོར་དང་བཅས༔དད་དང་དམ་ཚིག་དབང་གིས་གཤེགས་སུ་གསོལ༔གནོད་སྦྱིན་ཤན་པ་དམར་ནག་འཁོར་དང་བཅས༔དད་དང་དམ་ཚིག་དབང་གིས་གཤེགས་སུ་གསོལ༔མ་མོ་སྲིད་པའི་རྒྱལ་མོ་འཁོར་དང་བཅས༔དད་དང་དམ་ཚིག་དབང་གིས་གཤེགས་སུ་གསོལ༔སྲོག་བདག་པེ་ཧར་རྒྱལ་པོ་འཁོར་དང་བཅས༔དད་དང་དམ་ཚིག་དབང་གིས་གཤེགས་སུ་གསོལ༔ལྷ་ཆེན་དབང་ཕྱུག་ཆེན་པོ་འཁོར་དང་བཅས༔དད་དང་དམ་ཚིག་དབང་གིས་གཤེགས་སུ་གསོལ༔དམ་ཅན་རྡོ་རྗེ་ལེགས་པ་འཁོར་དང་བཅས༔དད་དང་དམ་ཚིག་དབང་གིས་གཤེགས་སུ་གསོལ༔རྒྱལ་ཆེན་རྣམ་སྲས་ཡབ་ཡུམ་འཁོར་དང་བཅས༔དད་དང་དམ་ཚིག་དབང་གིས་གཤེགས་སུ་གསོལ༔བཛྲ་ས་མ་ཡ་ཛ་ཛཿཛཿཧཱུྃ་བཾ་ཧོཿདེ་ནས་བཞུགས་སུ་གསོལ་བ་ནི༔ཧཱུྃ༔གསང་ཆེན་རོལ་པ་ཆེན་པོ་ཡི༔རྟེན་དང་བརྟེན་པའི་དཀྱིལ་འཁོར་འདིར༔ཡེ་ཤེས་མགོན་པོའི་སྡེ་ཚོགས་བཞུགས༔བདུད་ཀྱི་མགོན་པོའི་སྡེ་ཚོགས་བཞུགས༔གཟའ་བདུད་རྒྱལ་པོ་སྡེ་ཚོགས་བཞུགས༔གནོད་སྦྱིན་ཆེན་པོའི་སྡེ་ཆོགས་བཞུགས༔སྲིད་པ་མ་མོའི་སྡེ་ཚོགས་བཞུགས༔སྲོག་བདག་པེ་ཧར་སྡེ་ཚོགས་བཞུགས༔དབང་ཕྱུག་ལྷ་ཡི་སྡེ་ཚོགས་བཞུགས༔རྡོ་རྗེ་ལེགས་པའི་སྡེ་ཚོགས་བཞུགས༔རྣམ་སྲས་ནོར་བདག་སྡེ་ཚོགས་བཞུགས༔བཛྲ་ས་མ་ཡ་ཏིཥྛ་ལྷན༔ཕྱག་འཚལ་བ་ནི༔ན་མོ༔དམ་ཚིག་གཉན་པོར་རྟག་གནས་ཤིང་༔བསྟན་དང་བསྟན་འཛིན་སྡེ་སྐྱོང་བའི༔བཀའ་སྲུང་དྲེགས་པ་སྡེ་དགུ་ལ༔བསྟན་པ་བསྲུང་ཕྱིར་ཕྱག་ཀྱང་འཚལ༔ན་མོ་ས་མ་ཡ་ཧོ༔དེ་ནས་མཆོད་པ་འབུལ་བ་ནི༔ཧཱུྃ༔བཀའ་སྲུང་དྲེགས་པའི་དཀྱིལ་འཁོར་ལ༔དངོས་འབྱོར་ཡིད་ཀྱིས་རྣམ་སྤྲུལ་པའི༔ཉེར་སྤྱོད་བདུན་གྱི་མཆོད་པ་འབུལ༔འདོད་ཡོན་ལྔ་ཡི་མཆོད་པ་འབུལ༔སྨན་གཏོར་རཀྟའི་མཆོད་པ་འབུལ༔མ་ཧཱ་ཨརྒྷཾ་པཱདྱཾ་སོགསཤཔྡ་པཱུ་ཛ་ཧོཿརཱུ་པ་ཤཔྡ་སོགསསྤཪྴེ་པཱུ་ཛ་ཧོཿསརྦ་པཉྩ་ཨ་མྲྀ་ཏ་རཀྟ་བ་ལིང་ཏ་ཁཱ་ཧིཿཁྱད་པར་གྱི་མཆོད་པ་ནི༔ཧཱུྃ༔གདུག་པའི་དགྲ་བགེགས་ལོག་འདྲེན་གྱི༔ཕུང་ཁམས་སྐྱེ་མཆེད་འཁོར་དང་དཔུང་༔བཀའ་སྲུང་དྲེགས་པ་སྡེ་དགུ་ལ༔ཟས་སྐལ་གཏད་ཀྱི་ལྷག་མེད་རོལ༔ཤ་སྣ་སྙིང་སྣ་ཁྲག་སྣ་དང་༔རྐང་ཚིལ་ལྷ་བ་རུས་སྣ་ཚོགས༔བཀའ་སྲུང་གཉན་པོ་མཉེས་ཕྱིར་འབུལ༔སྨན་སྣ་འབྲུ་སྣ་སྤོད་སྣ་ཚོགས༔དཀར་གསུམ་མངར་གསུམ་ཟས་ཀྱི་རིགས༔བཟའ་བཅའ་བཏུང་བ་ལྡག་གཞིབ་ཚོགས༔རོ་བརྒྱ་ནུས་སྟོང་ལྡན་པས་མཆོད༔ནོར་བུ་གསེར་དངུལ་རིན་ཆེན་ཚོགས༔དར་ཟབ་ཟ་འོག་རེག་བྱ་གོས༔སྟག་གཟིག་ལ་སོགས་གཅན་གཟན་ལྤགས༔གོ་ཁྲབ་རྒྱན་མཚོན་སྣ་ཚོགས་འབུལ༔རི་དྭགས་གཡུང་དྭགས་ཆུ་གནས་རིགས༔འདབ་ཆགས་གཟུགས་འགྲོས་ཚོགས་ཀྱིས་མཆོད༔གཞན་ཡང་རང་རང་མཐུན་པའི་རྫས༔ལོངས་སྤྱོད་ཚོགས་ཀྱི་མཆོད་པ་འབུལ༔བདག་ཅག་ཡོན་མཆོད་འཁོར་བཅས་ཀྱི༔བསམ་པ་སྒྲུབས་ལ་རེ་བ་སྐོངས༔དགྲ་བགེགས་གནོད་བྱེད་མ་ལུས་པ༔ཚར་གཅོད་རྡུལ་དུ་བརླག་ནས་ཀྱང་༔རྗེས་ཤུལ་ཙམ་ཡང་མེད་པར་མཛོད༔ཨོཾ་མ་ཧཱ་སརྦ་ག་ཎ་པཉྩ་པཱུ་ཛ་ཧོཿདེ་ནས་བསྟོད་པ་བྱ་བ་ནི༔ཧཱུྃ་ཧྲཱིཿགདོད་ནས་ཡེ་སངས་རྒྱས་པ་ཆོས་ཀྱི་སྐུ༔ལྷུན་གྲུབ་རྩལ་ལས་ཐུགས་རྗེའི་རོལ་པ་ཤར༔བསྟན་དང་འགྲོ་བའི་དཔལ་དུ་སྐུར་སྟོན་པ༔ཡེ་ཤེས་མགོན་པོའི་ཚོགས་ལ་ཕྱག་འཚལ་བསྟོད༔ཆོས་དབྱིངས་སྤྲོས་མཐའ་བྲལ་བའི་ཀློང་ཡངས་ནས༔སངས་རྒྱས་བསྟན་དང་བསྟན་འཛིན་སྡེ་སྐྱོང་ཕྱིར༔ཡེ་ཤེས་སྒྱུ་འཕྲུལ་རོལ་པའི་རྩལ་སྣང་བ༔བདུད་མགོན་ནག་པོའི་ཚོགས་ལ་ཕྱག་འཚལ་བསྟོད༔མི་སྲུན་འཇིགས་པའི་སྐུར་སྟོན་འདུག་པ་འདུལ༔སངས་རྒྱས་བསྟན་བསྲུང་བརྒྱུད་འཛིན་བུ་ལྟར་སྐྱོང་༔སྐྱེ་འགྲོའི་སྲོག་དབུགས་བདག་པོ་རཱ་ཧུ་ལ༔གཟའ་ཡི་སྡེ་ཚོགས་རྣམས་ལ་ཕྱག་འཚལ་བསྟོད༔དབང་ཆེན་དྲག་ཏུ་ཁྲོས་པའི་ཧེ་རུ་ཀ༔ལོག་འདྲེན་སྲོག་གི་གཤེད་མར་ལྷུན་གྱིས་གྲུབ༔ཁམས་གསུམ་དབང་སྡུད་སྲིད་གསུམ་ཟིལ་གནོན་མཛད༔གནོད་སྦྱིན་དམར་ནག་འཁོར་དང་བཅས་ལ་བསྟོད༔འཁོར་འདས་ཡོངས་ཀྱི་སྤྱི་དབྱིངས་ཀུན་བཟང་མོ༔ཐབས་མཁས་ཐུགས་རྗེས་འགྲོ་ཁམས་བདེ་ལ་སྦྱོར༔ལེགས་ཉེས་སྟངས་འཛིན་སངས་རྒྱས་བསྟན་པ་བསྲུང་༔སྲིད་པ་མ་མོའི་སྡེ་ལ་ཕྱག་འཚལ་བསྟོད༔གསུང་གི་དབང་ཕྱུག་པདྨ་ཧེ་རུ་ཀའི༔མི་སྲུན་དྲེགས་པ་ལྷ་འདྲེའི་སྲོག་འཕྲོག་ཕྱིར༔སྣང་སྲིད་ཁ་ལོ་བསྒྱུར་བའི་དབང་པོར་སྤྲུལ༔སྲོག་བདག་པེ་ཧར་རྒྱལ་པོའི་སྡེ་ལ་བསྟོད༔ཐུགས་རྗེའི་བདག་ཉིད་འཕགས་མཆོག་སྤྱན་རས་གཟིགས༔ཁམས་གསུམ་དབང་བསྒྱུར་ལྷ་ཡི་བླ་མར་བཞེངས༔འགྲོ་དྲུག་འཁོར་དུ་སྡུད་ཅིང་བྲན་དུ་བཀོལ༔ལྷ་ཆེན་དབང་ཕྱུག་སྡེ་ལ་ཕྱག་འཚལ་བསྟོད༔ཐུགས་ཀྱི་བདག་ཉིད་ཕྱག་ན་རྡོ་རྗེ་ཡིས༔བསྟན་འགྲོའི་དོན་མཛད་བགེགས་ཀྱི་གཉའ་གནོན་ཕྱིར༔མྱུར་མགྱོགས་རྫུ་འཕྲུལ་སྟོབས་ཀྱི་བདག་པོར་སྤྲུལ༔རྡོ་རྗེ་ལེགས་པའི་སྡེ་ལ་ཕྱག་འཚལ་བསྟོད༔བདེ་གཤེགས་སྐུ་ཡི་བདག་ཉིད་འཇམ་པའི་དབྱངས༔གནོད་སྦྱིན་ཡོངས་ཀྱི་དབང་པོར་སྐུར་བཞེངས་པ༔སངས་རྒྱས་བསྟན་བསྲུང་འགྲོ་བའི་དབུལ་ཕོངས་སྐྱོབས༔རྣམ་སྲས་ནོར་ལྷའི་སྡེ་ལ་ཕྱག་འཚལ་བསྟོད༔ཧཱུྃ༔ཡེ་ཤེས་འཇིག་རྟེན་སྲུང་མ་ཐམས་ཅད་ཀུན༔ངོ་བོ་གཅིག་ལ་རྣམ་པ་ཐ་དད་པ༔ཐབས་ལ་མཁས་པས་སྣ་ཚོགས་སྐུར་སྟོན་པ༔བཀའ་སྡོད་དྲེགས་པ་སྡེ་དགུའི་ཚོགས་ལ་བསྟོད༔དེ་ནས་འདོད་གསོལ་ཕྲིན་ལས་བཅོལ་བ་ལ༔ཧཱུྃ༔རྒྱལ་དང་རྒྱལ་སྲས་རིག་པ་འཛིན་རྣམས་ཀྱིས༔བཀའ་བསྒོས་དམ་བཞག་དབང་བསྐུར་བྱིན་རླབས་པའི༔བཀའ་སྲུང་དམ་ཅན་སྡེ་དང་དེ་འཁོར་འབངས༔ཡེ་ཤེས་འཇིག་རྟེན་དྲེགས་པ་ཕོ་མོའི་ཚོགས༔འདིར་གཤེགས་དམ་རྫས་དམར་གྱི་གཏོར་མ་བཞེས༔གསོལ་ལོ་མཆོད་དོ་ཐུགས་དམ་གཉན་པོ་བསྐང་༔བཀའ་དམ་དཔང་བཙུགས་ཕྲིན་ལས་བཅོལ་བ་ནི༔སངས་རྒྱས་བསྟན་སྐྱོངས་དཀོན་མཆོག་དབུ་འཕང་བསྟོད༔དགེ་འདུན་སྡེ་སྐྱོངས་བཤད་སྒྲུབ་བསྟན་པ་སྤེལ༔བདག་ཅག་སྒྲུབ་མཆོག་རྣལ་འབྱོར་འཁོར་བཅས་ལ༔བྱང་ཆུབ་བར་དུ་མི་འབྲལ་བསྲུང་སྐྱོབས་མཛོད༔ས་ལམ་བར་ཆད་མི་མཐུན་ཕྱོགས་ངན་དང་༔འཇིགས་དང་སྡུག་བསྔལ་མི་འདོད་ཀུན་ཞི་ཞིང་༔ཚེ་བསོད་དཔལ་འབྱོར་ཉམས་རྟོགས་ཡོན་ཏན་དང་༔ཆོས་སྲིད་དཔལ་ཡོན་བཀྲ་ཤིས་དགེ་ལེགས་རྒྱས༔ཁམས་གསུམ་མོས་པ་རྣམ་བཞིས་དབང་བསྡུས་ཤིག༔དུས་རྣམ་ཀུན་ཏུ་ཕྲིན་ལས་རབ་འབྱམས་སྒྲུབ༔ཡིད་ལ་བརྣག་པའི་དགྲ་བགེགས་གནོད་བྱེད་ཀུན༔མངོན་སྤྱོད་དྲག་པོའི་ལས་ཀྱིས་ཚར་ཆོད་ཅིག༔ཤ་ཁྲག་རུས་པ་སྲོག་ལ་རྔམས་པར་རོལ༔བཀའ་དང་དམ་ལས་མ་འདའ་ས་མ་ཡ༔དེ་ནས་བཤགས་པ་བྱ་བ་ནི༔ཧོཿབསྟན་སྲུང་དམ་ཅན་རྒྱ་མཚོ་དགོངས་སུ་གསོལ༔བསྒོམ་བཟླས་གནད་འདས་དམ་རྒྱ་རལ་བ་དང་༔བསྒྲུབ་རྟེན་བསྐང་མཆོད་ལས་ཀྱི་རྫས་ཆོ་ག༔གཞུང་བཞིན་མ་ལྡན་འགལ་འཁྲུལ་ཅི་མཆིས་བཤགས༔ཨོཾ་བཛྲ་ས་ཏྭ་ས་མ་ཡ༔སོགསས་ཏྭ་ཨཱཿཟབ་གསང་མཁའ་འགྲོའི་སྙིང་གི་ཡང་ཐིག་གི༔སྲུང་མ་གཉན་པོ་དྲིལ་བའི་དྲིལ་སྒྲུབ་འདི༔སྒྲུབ་དང་དཀྱིལ་འཁོར་གང་ལ་སྦྱོར་ཀྱང་ཆོག༔བསྒོམ་སྒྲུབ་གེགས་མེད་བར་ཆད་ཀུན་བཟློག་ཅིང་༔བསམ་པའི་དོན་ཀུན་འབད་མེད་ལྷུན་གྲུབ་ཅིང་༔མི་མཐུན་ཕྱོགས་རྣམས་མ་ལུས་ངེས་པར་སེལ༔ཕྲིན་ལས་རབ་འབྱམས་འགྲུབ་འགྱུར་ཐེ་ཚོམ་མེད༔སྙིང་ཐིག་སྲུང་མ་གཉན་པོའི་དྲིལ་སྒྲུབ་འདི༔མཚོ་རྒྱལ་ཁྱོད་ཀྱིས་བརྡ་ཡི་རིས་སུ་ཐོབས༔བཀའ་སྲུང་གཟའ་བདུད་དུག་གི་སྤུ་གྲིས་སྲུངས༔སྒྲུབ་པའི་སྐལ་བཟང་ཕོ་མོའི་གྲོགས་མཛོད་ལ༔དམ་ཉམས་བསྟན་དགྲའི་སྲོག་གི་གཤེད་དུ་ཕོབ༔ས་མ་ཡ༔རྒྱ་རྒྱ་རྒྱ༔གཏེར་རྒྱ༔སྦས་རྒྱ༔གཏད་རྒྱ༔ཟབ་རྒྱ༔གསང་རྒྱ༔བརྡ་ཐིམ༔ཞེས་པ་འདི་ཡང་ཁྲག་འཐུང་བདུད་འཇོམས་རྡོ་རྗེས་རྒྱལ་པོ་གཡུ་ཕྲེང་ཅན་གྱི་མགུལ་ནས་བཏོན་ཏེ་མི་ལོ་ཉི་ཤུར་བཀའ་རྒྱ་བྱས་མཐར་སྨར་མདོ་བཀྲ